khistorydata/jeongjo-sjw-relations huggingface dataset:
정조 7년 · 강
副校理尹㬦上疏。請德相等亟擧當律。仍請譴遞。賜批。
정조 7년 · 목
疏略曰。謀動干戈。欲犯京都者京來。而其意則在於推尊德相也。俯仰乾象。誑惑人心者仁邦。而其計則欲以圖脫德相也。就其已著之罪。足施劓滅之典。而終使自斃囹圄。不得典刑。思之及此。不覺心寒。今此德相。則某樣一疏。卽其自服之斷案也。仁京諸逆。又其同施之當律也。跪斬之法雖難。努戮之律。自在應行。日前聯箚。未蒙兪音。臣誠不勝憂歎之至。臣家有拘忌之病。勢難冒入淸禁。冒揬危憤。亟令王府。快擧當律。仍治臣罪。亦賜譴遞。批以。受敎昭在。豈或撓改。爾其勿辭察職。
정조 7년 · 강
召見戶曹判書李性源于誠正閣。
정조 7년 · 목
予曰。本曹事。善爲修擧乎。性源曰。兼帶內局。故不無相妨之事矣。性源曰。元子宮供上物種。有待下敎擧行之敎。何以爲之乎。予曰。姑待明年以爲擧行好矣。性源曰。常供至細。事體甚重。有難遲待明年矣。予曰。不必以此爲嫌。姑置之也。
정조 7년 · 강
遞承旨沈豊之。
정조 7년 · 목
敎曰。意謂可以行公。聞其病勢果難供劇。左承旨今姑許遞。今日政差出。
정조 7년 · 강
命揀擇坐起。從速說行。新榜中年五十人陞六。
정조 7년 · 목
敎曰。承文院揀擇坐起。尙未設行云。使之從速爲之。新榜中年五十人。待分館。幷卽依例陞六事分付。
정조 7년 · 강
中批。以兪彥鏶爲吏曹參議。
정조 7년 · 목
敎曰。刑曹參議兪彥鏶。吏曹參議除授。
정조 7년 · 목
敎曰。詞訟劇地。堂上不可不備員。刑曹參判參議有闕之代。今日政。以在京無故人擇差。○以宋載經爲承旨。趙時俊爲刑曹參判。
정조 7년 · 강
行召對于誠正閣。閣臣鄭志倫。承旨李時秀。玉堂李太亨徐美修。假注書趙濟魯。兼春秋金健修金鳳顯。
정조 7년 · 강
命專經文臣殿講。以十七日退行。
정조 7년 · 강
以李鼎烈爲殷栗縣監。
정조 7년 · 목
敎曰。守令有闕之代。口傳擇差。
정조 7년 · 강
命武監李希重。決棍懲勵。
정조 7년 · 목
御營廳啓言。去夜初便量。武監李希重。本廳巡邏犯夜被捉。而係是掖屬。不敢擅便。何以爲之乎。敎以。近來此輩。憑藉向日下各營飭敎。無難犯禁。駭悖之事。不一而足。方欲別加戢察矣。卿營草記際到。可謂擧職。此後益加申飭。李希重令訓局決棍。懲勵放送。仍令該廳。依訓將擧條施行可也。
정조 7년 · 강
配趙仁重于殷栗縣。
정조 7년 · 목
刑曹啓言。擊錚罪人趙仁重。杖一百。殷栗縣徒三年定配。請卽爲押送。允之。
정조 7년 · 강
遣承旨詣 宗廟永寧殿社稷景慕宮。奉審摘奸。
정조 7년 · 목
永寧殿 社稷告由祭。在明日也。
정조 7년 · 강
御春塘臺。行內試財。
정조 7년 · 목
自內詣春塘臺陞座。○予曰。該營大將及中軍郞廳。卽爲擧行事分付。大將李敬懋。中軍白東俊。郞廳金載瓚入就位。行軍禮訖進伏。予曰。卿家延諡。何當設行乎。敬懋曰。欲從近爲之矣。予曰。中軍家延諡。亦何以爲之乎。東浚曰。諡狀請於洪樂命。姑未構出矣。予曰。從速擧行也。東俊曰。謹當依敎矣。予曰。應試時。除矢數報鼓。只呼名擧行也。掌務官呼名。以次試藝。予曰。大抵槍劍軍。比諸挾輦軍。其所勞苦。不啻信簁。予於此輩。未嘗不矜悶矣。今番試藝。專出慰悅之意。看勢之際。勿爲峻考。寬其等數。俾得各沾恩賞也。敬懋曰。聖敎誠然矣。試藝訖。分等授賞。仍還內。
정조 7년 · 강
領議政徐命善三度呈辭。賜不允批。
정조 7년 · 목
批以。敷心之誥纔宣。春遇方篤。丐身之章又至。去就胡輕。予今申申。卿勿邁邁。惟卿七載黃閣。一片丹心。兄第叔侄之位列淸要。世篤忠孝。軍國大小之責在輔相。予所倚毗。粵在歲乙之冬。寔著擎日之悃。洞群凶撼天之計。力扶彝綱。效一疏叫閤之忠。功在 宗社。邇來首席之久任。益殫肩佛之深誠。休戚之義不忘。志則在於盡節。輔益之功爲大。材實優於濟屯。夙夜之憂勤雖多。猶非衰耋之境。終始之協贊是勉。方深委任之衷。云何引疾之章。累陳辭位之懇。逆孼之煽動相繼。世道方急於鎭安。民生之饑饉荐加。廟謨詎緩於極捄。昔疾庶幾今愈。惟俟造朝之期。重任不可輕移。寔切如渴之念。須體援而止之意。亟思幡然改之圖。於戲前席疇咨。非無左右相輔理。上公最重。不容一二日曠閑。亟斷來章。勉副至意。所辭宜不允。故玆敎示。想宜知悉。副校理李太亨製。
정조 7년 · 강
刑曹參議兪彥鏶。以草莾臣疏辭新資。仍乞遞賜批。
정조 7년 · 목
疏略曰。臣於是際。忽聞有陞資之命。繼被秋官除旨。惝怳驚惑。實莫知所以有此也。臣不過廢伏無能之一白徒耳。豈宜驟加顯擢。有若循次陞躋。以累聖朝懋實之政也。竊伏聞向日儒臣有論。近世所謂學者假眞。售僞之弊。其日華選顯秩。節次推遷者。正爲如臣濫冒者道也。是則不待當世之公議。而自知甚明。其何敢眜量已之義。忽辭尊之戒。冒沒趍承。上以重辱名器。而下以益招譏議哉。亟收新授資級。仍遞見職。批以。爾見向下求賢綸音否。見今朝著林下之士。絕無彙征之美。在旌招之列者。亦只是爾一人。惟予必欲致爾之心。爾常不待予言之煩複。庶幾或領略。噫以今朝象。以今國事。倘無儒者之協輔。何能正人心而振士氣。使薦紳章甫。知所矜式也。至若疏中。以朝參日儒臣筵奏。有此引義之說。儒臣下語之際。誠有不審之失。際又有臺章。方賜處分。爾早亟回若浼之志。更體如渴之意。卽起造朝。弘濟時艱。玆餘在日後敦諭中。此姑略之。仍命遣史官傳諭。
정조 7년 · 강
正言李亮載陳疏。乞遞討逆。仍請洪仁浩譴削。賜批。
정조 7년 · 목
疏略曰。臣於朝參合辭同啓之際。擧措顚錯。旣有承宣之請推。繼被儒臣之請罷。其爲臺閣之羞。當如何哉。日事違傲。徒積罪戾。誠以廉防不可自壞。臺端一步。視爲鐵限者也。亟削臣職。仍治臣罪。臣於自劾。固不宜贅他。而凶如鄭妻而尙逭王章。此所以今日廷臣之腐心痛骨。廓揮乾斷。夬正王法。又況德相。逆節畢彰。罪案已具。特命有司。亟施孥籍之典。臣於向日朝參時。儒臣洪仁浩所懷。竊有所慨惜者。方今聖明在上。以崇儒重道爲第一義。此政道學彬蔚。儒化大行之會。而以職在論思之臣。乃反顯斥儒業。輕蔑學術。啓人君悔賢之心。誣一世讀書之士。其爲世道之憂。誠非細故。臣謂奉常正洪仁浩。施以譴削之典。以懲浮簿蔑學之習。批以。上款云云。已悉諸批。朝參日山林事。儒臣筵奏。俄因儒賢引義疏。又因爾疏。欲施責飭。而取考伊日擧條。卽諸儒臣合所懷。非洪仁浩一人之言。則再疏中單擧仁浩。至請譴削。豈或失於照檢而然耶。爾其勿辭。從速察職。
정조 7년 · 강
行召對于誠正閣。閣臣鄭志儉。承旨林錫喆。玉堂李太亨。假注書鄭萬始。兼春秋金健修。史官李祖承。
정조 7년 · 강
命頒敎文中。死罪以下竝宥。
정조 7년 · 목
敎曰。頒敎文中。赦句添入。○政院。以某罪以下竝宥啓。敎以。雜犯死罪以下竝宥。
정조 7년 · 강
命吏曹判書金鍾秀。更爲牌招。
정조 7년 · 목
敎曰。向來申飭。不啻屢次。而猶慮病未差可。姑不催促。聞以賀儀在明。來到城外云。可知病可强焉。一向逡巡。事體道理。俱無可據。行吏曹判書金鍾秀卽爲牌招。門鑰已下。趁城門下鑰前。牌去來催促。又敎曰。不料此重臣之處義。若是乖宜也。旣無難進之義。又非必辭之職。深夜累招。坐待承膺。而一違再違。無意入城。將至撤漏而後已。揆以事。體寧容乃爾。行吏曹判書金鍾秀再牌傳旨勿施。更卽牌招。違牌傳旨勿爲呼望。到闕外。政院卽請標信。
정조 7년 · 강
命孝烈抄聞。問于該曹以稟。
정조 7년 · 목
敎曰。孝烈之歲初抄聞。曾有受敎。今年何不分等條列以啓乎。政院問于該曹以稟。
정조 7년 · 강
命新溪縣令洪守榮。嚴飭辭朝。
정조 7년 · 목
敎曰。新溪縣令洪守榮除拜之後。尙無動靜。如渠小官。焉敢如是。更加各別嚴飭。使之當日辭朝。更或遲滯。令該府拿問處之。
정조 7년 · 강
罷副校理尹㬦。修撰李度謙徐美修。副修撰金履正尹得浮職。
정조 7년 · 목
敎曰。儒賢疏批。旣以欲賜處分爲言。且有不審之失。玉堂罷職。
정조 7년 · 강
御仁政殿。受賀頒赦。
정조 7년 · 목
具冕服乘輿出萬安門。詣仁政殿降輿陞座。宗親文武百官行四拜禮訖。宣敎頒赦如儀。○頒敎文曰。天地陶甄。未化梟獍之性。神人憤惋。詎緩鯨鯢之誅。玆當醜類之掃平。庸申多方之誕告。眇予寡德。叨此丕基。自春邸而艱危飽經。噫亦甚矣。迄今日而亂逆層出。寧不痛歟。未能察奸而孚頑。始忽履霜之戒。迺見連黨而濟惡。馴致淊天之兇。逆賊國榮。以不奪不厭之心。逞至妖至㦧之計。天功自。貪於翊戴。久居宿衛之深嚴。壑慾漸肆於餮饕。遂至威福之擅弄。嚴嵩之勢熖薰灼。百僚震動。元載之貨路充盈。八方輻輳。此猶薄物細故。實有極惡窮凶。逆謀至及於坤闈。爲臣忍發此說。大計敢沮於宗國。伊路人亦知其心。恢江海納汚之量。予則曲爲之地。犯春秋無將之罪。渠乃自絕于天。若誣上惑衆之言。難一二數。而凶國害家之計。殆千萬方。結得妖億鬼蜮之情。草給逆相兇獰之疏。借儒名而作爲羽翼。可知一串貫來。肆筆端而露出心腹。奚止四字說去。朝家之恩寵罕比。忍能忘乎。君臣之分義莫嚴。何故叛也。德相藉先正之遺蔭。竊抄選之濫稱。悰跡假托於山林。楦麟欺世。恩禮枉侈於玉帛。軒鶴貽譏。寘經幄講討之班。意或一毫有補。顧椎魯鄙悖之狀。其如十目難逃。恬然視當路豺狼。嗟無張綱之劾冀。祭之何爲人鷹犬。甘作郗超之助溫。肆致逆節之暗連。至有悖說之闖進。惟其促膝而握手。幾發潛移之言。所以自夏而徂秋。轉急力遏之計。入而登筵則公肆家事之奏。出而投匭則陰圖國脈之謀。噫彼負國而忘先。罔未不可逭之罪。凡厥戴天而履地。孰無得以誅之心。始也蝨附蠅營。仍成紏結之勢。終焉鴟張豕突。倡起凶孼之徒。先幾決歸。可見儒賢若浼之志。秉義請討。益激廷臣共憤之忱。雖此輩罪合殄殲。而王政務從寬貸。任偃息於東峽。杯酒釋權。姑竄己酉於北關。椹質屈法。同巨魚之漏網。反胎伏莾之憂。效困獸之噬人。莫遏滋蔓之禍。醞釀已久。蓋兩賊一片之打成。排布轉深。而千奇百怪之疊出。二樂藉其侄之勢。卒爛熳而同歸。四煥濟乃父之凶。以註釋而交煽。湖賊猖獗。鎭潤輩通章迭興。海孼跳踉。亨集等悖書繼起。志完發論於院裏。猶諉愚迷。貞采屬草於謫中。抑何心術。未遑惡草之拔本。遂成烈火之燎原。敢罵日而詬天。至發三次凶疏。欲稱兵而犯闕。又有一種陰謀。澤徵素畜不道之心。曾犯罔赦之罪。作私錄而泚筆。六字之凶言忍聞。託公車而投章。三殿之誣辱叵測。結最中而受執事之托。奚但璧洞之綢繆。嗾有白而逞換面而謀。難掩金錢之賂遺。書中發笑之句。實是商輅之所無。帳前稱我之言。抑亦天海之未有。泓徵跡本饑蝨。毒肆蠆蜂。捏無搆虛。全襲逆澤之圈套。倖災樂禍。一從賊沈之指揮。中懷無所憚之心。爾何爲者。上逼不敢言之地。予實痛爲。仁邦挾左道而惑群黎。奚異張角之煽亂。募力士而徧諸道。政類巨正之聚從。密與湜勳而結盟。托巢穴於白鶴山下。幸有瑞集之上變。露蹤跡於金甲島中。初旣輸款於完營。迺復吐實於鞫獄。運糧官前鋒將部署已分。都元帥大先生名號預定。指星緯而敢唱凶論。古無今無掠營邑而擬犯京師。從某至某。京來亂賊渠率。劇逆切姻。乃敢曁仁邦同心。締黨結類。必欲從德相效死。認賊爲師。緹騎之閱月追踪。如捕風影。金吾之卽日取供。若合符節。陰機秘計之無不主張。寧逭三尺之律。地角天涯之互相和應。便成一團之形。籍中之姓名屢更。固難測也。天上之日月高揭。爲敢逃乎。苟究盤結之凶謀。自有流來之積漸。儒者之虛名惑世。實爲諸賊宗盟。衛所之巨魁稔凶。又是一層窩窟。雄唱雌和。那免人心之動。搖肚接腸連。漸致逆黨之熾盛。幸賴皇天之眷佑。獲覩宗社之奠安。逆折奸崩。措國勢於磐泰。廓揮陰沴。濟時運於艱屯。王章未施。莫云元惡之倖逭天。理不忒。幷致鬼誅先加。群醜咸伏於常刑。輿情自此少洩。餘黨悉傳於生路。脅從何必深治。器遠自干天誅。待功臣非所薄也。希亮用殄厥世。在賢祖顧何累爲。旣無關涉於他人。寧或疑懼於是日。當其波流之漸染。實多蔓延之憂。及夫涇渭之區分。寧有株連之患。頒綸音而播告。苦心亶出於牗迷。闢緯䜟之肆行。急務莫先於重道。逆賊國榮德相徑斃。澤徵以大逆不道結案徑斃。施以逆律。有白以犯上不道結案徑斃。泓徵仁邦京來。幷凌遲處死天湜下送關西正法。沈亨夏下送湖南捧結案。貞采減死島配。煥億最中幷減死島配。荐棘訖。幸妖孼之決翦。斧鉞飾威。喜邦運之鼎新。朝野均慶陰陽舒慘。同歸發育之仁。區宇淸明。爭頌寧諡之象。奚推曠蕩之典。誕垂渙宣之音。於戲。霜雪之威薄施。縱愧除惡務本。雷雨之澤旁沛。庶幾與物同春。藝文提學徐有隣製。奉朝賀金致仁曰。皇天朝宗。默祐陰隲。巨魁就戮。乃於今日。親臨正殿。頒敎中外。國勢永占磐泰之休。群情不勝欣忭之至矣。左議政李福源曰。臣等以鄭妻事。兩箚煩瀆兪音。下情不勝抑鬱矣。右議政金熤曰。今番討逆之擧。頭腦猶未劈破。刑政已乖。義理多晦。臣之今日此奏。亦覺後世。而係是群賀之日。故特以懲勵之意敢達矣。領府事金尙喆曰。鄭妻與世龍妻事。層折懸殊。殿下不守常憲。徑先酌處。臣等竊爲慨然。予曰。卿等之言好矣。不如古人故然耳。熤曰。殿下豈可以不如古人自處耶。予曰。非獨予自謙之辭。亦謂在廷之人矣。福源曰。世龍妻與鄭妻。俱是惡逆。而處分若是乖當。豈快於人心乎。予曰。用權宜之道。亦何妨也。熤曰。以頃下綸音及今日頒敎文觀之。諸賊之窮凶逆節。昭著無餘。而勘律如是輕歇。臣竊莫不滋惑而難卞也。福源曰。國榮德相。尙未施當律。刑政之失。豈有大於此者乎。予曰。頃日次對。已悉之矣。予曰。吏判之病何如。果難進參於賀班耶。致仁曰。病勢實難參班。故乘轎僅到闕外矣。福源曰。今日次對。旣是賀日故。不爲頉稟矣。予曰。明日來會也。予曰。內閣太學進箋。還內後。來詣閤外擧行事分付。少頃。乘輿入仁和門還內。
정조 7년 · 강
重推吏曹判書金鍾秀。
정조 7년 · 목
敎曰。吏曹判書金鍾秀。從重推考。牌去來另加催促。使之入侍。
정조 7년 · 강
遞承旨沈有鎭。以李在學代之。
정조 7년 · 목
承旨吳載純啓言。今日賀班。承旨當爲備員。左副承旨沈有鎭方在監印廳。不得進參。合有變通。故敢達。敎以。許遞。前望單子入之。
정조 7년 · 강
領議政徐命善四度呈辭。賜批安心調理。
정조 7년 · 강
命吏判金鍾秀。肅命後下去。
정조 7년 · 목
敎曰。吏判病勢果難强赴云。然則一冋督迫。殊非曲體之意。懸牌以不進傳旨捧入。使之俟少間肅命後下去。以此意卽爲分付。
정조 7년 · 강
命常溪君濬等。竝百官加親授。
정조 7년 · 목
敎日。常溪君濬。西溪君燿。竝百官加親授。又敎曰。綾城尉具致和。興恩副尉鄭在和。竝百官加親授。
정조 7년 · 강
命中宮崔昌恒李元碩。竝百官加親授。
정조 7년 · 강
行召對于誠正閣。閣臣徐有防。承旨李在學。玉堂鄭在信李太亨。假注書鄭萬始。兼春秋金鳳顯。史官李祖承。
정조 7년 · 강
有政。吏曹參判金履素。兵曹判書鄭好仁進。
정조 7년 · 목
以成德朝爲執義。李重馥爲司諫。徐有成爲修撰。嚴思晚爲副修撰。李義彬爲茂山府事。具世元爲惠山僉使。
정조 7년 · 강
命專經文臣殿講。宣政殿爲之。
정조 7년 · 목
因政院何處所啓稟。有是命。
정조 7년 · 강
召見承旨閣臣于誠正閣。承旨吳載純。閣臣沈念祖徐有防。
정조 7년 · 목
敎曰。都承旨與閣臣。持御製 璿源譜略序文校正本入侍。○予曰。今日內閣入直誰也。有防曰。臣今入直矣。命念祖讀奏御製 璿源譜略序文訖。予曰。此序謄出多本。大臣及原任閣臣。一次經覽後入刊也。念祖曰。當依下敎爲之矣。予曰。都承旨亦爲經覽。仍令入錄於校正秩也。
정조 7년 · 강
命校正堂上李命植。申飭行公。
정조 7년 · 목
敎曰。 璿源譜略御製序文草本。旣以校正。當遍示時原任大臣。閣臣一兩日內可以入刻。而原篇校正處。亦多下詢事。宗簿寺校正堂上。明日次對同爲入侍。李命植進不進。連爲懸病。事體所在。極爲未安。從重推考。申飭行公。
정조 7년 · 목
敎日。元宵弛禁。自是常例。今日夜禁。弛禁事分付。
정조 7년 · 강
命赦文中。兵曹充軍罪人。依例。錄啓。
정조 7년 · 목
敎曰。赦文中有曰。昧爽以前雜犯死罪外。徒流安置充軍等罪名。未至配所已至己酉。所已決正未決正。咸宥除之云云。兵曹有未發配之克軍罪人。則今日赦典。不爲錄啓。似是近例無可推而然。不察則不察。自今充軍之兵曹所關罪。赦典日依例錄啓事分付。○因兵曹未發配罪人鄭雲大別單。敎以。放加棍分揀。
정조 7년 · 강
命吏兵曹。別歲抄依例書入。
정조 7년 · 목
吏曹啓言。頒赦時。例有別歲抄書入之事。今則何以爲之。敎以。依例書入。又啓言。永不敍用居中居下亦爲書入乎。敎以。一體書入。○兵曹啓言。在前別歲抄時。有準期不敍書入之例。今番則何以爲之。敎以依例書入。
정조 7년 · 강
命時囚李元龜等放。洪秉文等捧供以聞。
정조 7년 · 목
因義禁府時囚罪人放單子。敎以。李元龜放。洪秉文尹翊東事。係民事。有難放。仍捧供以聞。○因未及拿來單子。敎以。申大升朴緯漢朴道寬放。
정조 7년 · 강
命罪人吳奎源等。參酌決放。
정조 7년 · 목
因刑曹時囚罪人吳奎源梁濟基未蒙宥單子。敎以。兩囚。卿等開坐上曹庭。以渠輩當初所犯。不過無知妄作。若知願末。豈有是也。討逆綸音各一本與崇儒綸音謄給。下送全羅監營。使之參酌決放。
정조 7년 · 강
命吳錫忠擊錚回啓。指一稟處。
정조 7년 · 목
義禁府啓言。吳錫忠擊錚回啓。獄體至重。今難輕。議。請置之。敎以。甲乙之論。未知何以適從者。本事顚末。猶未能詳悉故耳。卿等取考文書。更具意見。論理指一稟處
정조 7년 · 강
慈宮還御慈慶殿。命以念前後推擇。
정조 7년 · 목
敎曰。 慈宮還御慈慶殿。以念前後推擇事。分付該曹。 此是一闕之內。雖有前例。旣承 慈敎。不必張大。只政院玉堂問安。廷候勿爲事分付。
정조 7년 · 강
領議政徐命善五度呈辭。賜批安心調理。
정조 7년 · 강
校正廳。以 德宗大王書嗣一款收議啓。
정조 7년 · 목
該廳啓言。宗簿提調李命植所啓。刑曹判書嚴璹筵奏中。 德宗大王書嗣一款釐改。問議于時原任大臣禮官事命下矣。發遣郎廳問議。則領敦寧[府事:I-POSITION]。金尙喆以爲。帝王繼序。承統爲重。今此重臣所奏。非無所據。第 譜略體裁。一遵 列聖御牒。則嗣字之書於 德宗大王下者。必不當以宗臣私錄書之。莫重典禮。恐難輕議云。領議政徐命善以爲。臣謹稽 譜略。有繼序圖焉。有世系焉。繼序圖。以承統爲重故。 成宗大王書於 睿宗大王之下。世系則有子孫錄故。 成宗大王書於 德宗大王之下。義各有主。例各不同。當初序次。豈無所據。臣意則恐不容輕議云。判府事鄭弘淳以焉。 譜略中。繼序圖則主承統。世系則主御牒。當初創修。豈無所據。今於世系錄中。參用繼序圖例。則體段各異。恐欠妥當云。判府事李徽之以爲。臣於 祖宗朝久遠莫重之事。不敢率易仰對。惟在博考審處云。領府事洪樂性以爲。王朝典禮。至重且大。有非如臣鹵莾。所敢臆對。惟在博詢處之云。左議政李福源以爲。重臣之議。槪謂嗣字。有承統繼序之義。 成宗大王旣承 睿宗大王之統。則義當稱嗣於 睿宗。而不當稱嗣於 德宗。其說固有據。而謹按 譜略凡例。凡所稱嗣處。兼有男字子字之意。不稱男稱子。而乃稱嗣者。事體至重故也。若以統序言之。則 太宗大王當爲 定宗大王之嗣。而書嗣於 太祖之下。 明宗大王當爲 仁宗大王之嗣。而書嗣於 中宗之下。至於 德宗睿宗。皆稱嗣於 世祖。嗣字之重在天屬。而不專在統序。可以見矣。 譜略之當初撰定。必有意義。似不應只憑宗臣之私錄。到今久遠之後。恐不可輕議釐改云。右議政金熤以爲。惟我 成宗大王。以 德宗大王之子。承 睿宗大王之統。今若書嗣於 德宗大王之下。而不書 睿宗。則 誕育之地。雖因此而見爲。承統之重。將於何而考徵。睿宗傳此統於 成宗。 成宗承此統於 睿宗。而書嗣則在於 德宗。不在於 睿宗。是承統之重。反輕於 誕育之地矣。 譜略凡例有曰。 列聖大統。以世次書於首行。不敢以伯叔爲序。是卽以世系書法而言也。而曰大統。曰世次。然則世系所書嗣字。豈非繼嗣之嗣字。而以承統爲重者耶。然則書嗣於 德宗。而不書於 睿宗者。豈不誠大段未安乎。更加博詢知禮之人。集衆見而栽處云。禮曹判書鄭尙淳以爲。 譜略之成。已過百年。當時考据據。必不至如今日之久遠無稽。且以 成廟八高祖圖觀之。可據之蹟。與 譜略相符。則恐難輕議云。禮曹參判金履素以爲。當時必有考据據。似不但以宗臣私錄而書之。則到今恐難輕議。惟在博詢處之云。禮曹參議柳義養以爲。 成宗大王旣承 睿宗大王之統。而譜略則初以宗臣私錄。多有未盡處。則到今釐正之時。 睿宗御牒下。書以嗣 成宗大王。於禮當然。至於 睿宗御牒下。旣書以嗣 成宗大王。又於 德宗御牒下。亦書以嗣 成宗大王。則兩牒皆書嗣字。恐或如何。而此則亦有可以旁照者矣。謹稽 先大王下敎有曰。 德宗則旣是直派。 睿宗則 成宗旣系其統。當稱孝曾孫。又曰。 德宗室則旣已追崇。此後 德宗室祝式。國王上稱孝曾孫。又曰。各室祝文。旣稱嗣王。惟於 德宗。只稱國王。旣已追崇入廟。則與元宗室。豈有間哉。自 先大王有此 下敎以後。 睿宗　德宗兩室祝。皆稱孝曾孫嗣王臣。至今遵行。則今此 譜略中。 德宗　睿宗 兩牒下。竝書嗣字。恐不爲無所據也。事係重大。博詢諸臣。務歸至當云矣。時原任大臣禮官之議如此。請上裁。敎以。事係重大。理宜審愼。問于知禮之臣決之。實爲便當。發遣禮官。問議在外儒臣以聞。
정조 7년 · 목
左議政李福源曰。昨日閣臣。奉 御製序文。而來示臣等矣。 璿源譜略。有跋無序。久爲欠典。今以雲漢之章。備盡揄揚之道。臣等不勝欽仰矣。予曰。長發於萬之休。猶未盡形容。故所以問議。而卿等何無一言也。福源曰。聖製中若有稟定處。臣等豈不稟定乎。予曰。䦣臣出去。更持序文。遍示昨日未及見之諸大臣及奉朝賀處。問議以來也。予曰。事有所重。校正堂上先爲進前也。敦寧都正李瀁進伏。予曰。譜略已盡校正耶。瀁曰。校正之役。幾至垂畢。而提調引入。故所當稟定者。不得稟定。甚可悶矣。予曰。欲爲稟定者何事。卿須稟達也。瀁曰。 譜略第八卷十八編。 英宗大王嗣 眞宗大王下。謹依 列聖朝系譜例。當書序居第一矣。予從之。瀁曰。八卷十九編下。主上殿下子孫錄一編。今番當爲添入故敢達矣。予從之。瀁曰。 眞宗大王御牒小註中。以初墓號孝章載錄矣。園有號而墓無號。則以 諡號仍書墓號。事體未安敢達。予曰。以宮號改書也。瀁曰。 列朝御牒紀事處。某年干支下。或以某朝幾年懸註。請以爲一例之地。予從之。瀁曰。 列朝御牒中。幾男幾女或無嗣載錄處。則皆書於末端 陵號上。 太祖大王　孝宗大王　仁懸王后御牒。則書於中間。恐涉違例。似當釐正。故敢達。予曰。援例爲之也。瀁曰。 世祖大王子孫錄中。平城令名字。犯 眞宗大王御諱。平城名字則不書。措辭懸註何如。予詢大臣。福源曰。書籍中字有同於御諱。則不敢誦讀而已未嘗去其字也。措辭懸註。似如何矣。右議政金熤曰。宗班名字。旣在御諱之前則。雖無不可書之義。而不爲直書。措辭懸註。亦似無妨矣。予曰。此是無例之事。而予見右史。古人於所諱之字。或仍其字而刪其點畵者有之。今若援用此例。則宗臣不爲無名之人。名字亦無觸諱之嫌。未知如何。福源曰。用此刪畵之例。恐無妨矣。予曰。刑判於此等事例。本來該洽。故須日亦有筵奏。此事亦陳所見也。刑曹判書嚴璹曰。私家族譜。古人名字。或有同於御諱。則不敢直書。懸註如玉傍。向者有之。今若依此例。恐無不可矣。予曰。考出可據之例。更爲稟定也。瀁曰。 孝純王后御牒中。以乙卯賜號賢嬪紀載。又以壬申賜 諡孝純賢嬪紀載。下段賢嬪二字。則似是疊錄。何以爲之乎。予曰。下段二字勿書也。瀁曰。御牒中 御容紀載。皆以睟容書之。 英宗大王御牒中。以 御容書之。此亦凡例不一。今番則 英宗大王御牒。當以 睟容修錄。當宁御牒。以御容載錄何如。予從之。瀁曰。 世祖大王　元宗大王兩朝影幀奉安年月。初以 仁祖朝十四年丙子載錄矣。 英宗朝丁丑。禮曹參議柳義養爲　永禧殿參奉時。考見　本殿文蹟及可據諸書。則兩朝影幀奉安。在於丁丑平亂後四月。故其時提調綾昌君橚筵稟改錄矣。尙以丙子載錄。似因其時不審之致。今當釐正。亦宜一例載錄。故敢達。予從之。瀁曰。跋文製進事。因提調李命植所奏。以曾經文衡。亦無不可爲批矣。何以擧行乎。予曰。左相旣經文衡。撰進也。予曰。譜略方急。而提調事可悶矣。熤曰。雖欲引義。事體莫重。申飭似好矣。予曰。譜略凡例。甚多煩宂礙眼處。今番修正刪改。無前日之繁亂也。予曰。戶判若無稟處事。則今將奉審慈處殿。先爲出去。郎廳使之待令於差備外也。予曰。廟務陳之可也。熤曰。今番韓錫敏之擊錚鳴冤。無嚴極矣。臣取覽供辭。錫敏以韓孝純之子孫。爲孝純鳴冤。欲淸脫孝純於得罪名義之科。以孝純之扶護　慈殿。爲一篇宗旨。東援西引。終歸誣罔之辭。設如渠供所云。果參廢母之啓。不過二十四啓一番而已。一參廢母之論。則已得罪於彝倫。且庭請時。孝純以左相率卿宰。議上貶削節目。公私文蹟。斑斑可考。雖欲掩諱。其可得乎。隄防所係。故略陳事實。以備俯察矣。予曰。稔知卿嚴明於此等處矣。予曰。領相事誠難處矣。福源曰。臣則初以爲一時調息之計。今必欲一解。誠可悶也。熤曰。首相之引入不久。而事務猶多叢脞敦。勉以出似好矣。予曰。頃者藥房入侍時。縷縷陳懇。故予亦不得牢拒。而旣無可引之義。何可一向引入耶。福源曰然矣。予曰。頃日朝參擧條中。兩先儒名字。似必傳書之誤。而政院不爲往復。仍卽領布。大是做錯矣。福源曰然矣。予曰。　陵寢修改時。左相可以進去乎。福源曰。臣敢不進去。禮曹判書鄭尙淳曰。修改時本曹郞官。例爲進去。而今番則何以爲之耶。予曰。近畿　陵寢。則各差備多有不緊之員。故或令除弊。而今番則係是遠道　陵寢。諸差備官依例進去可也。知事鄭民始曰。有發賣合巡之下敎。而差待二三月合巡。則斗數倍加。分受有利益之實。依此擧行何如。予曰。如是爲之好矣。予曰。今番發賣之穀。其數甚多。前日之所無也。熤曰。初巡則民戶不無見漏矣。一次發賣之後。米品極精。斗量甚準。故再巡則添戶多至三千餘戶矣。福源曰。襄陽府在囚罪人。卽京來之所切親者。而自下有難擅便。何以爲之耶。予曰。自本府從便處之。以除民弊之意。使捕廳發關可也。
정조 7년 · 강
命宗簿提調李命植。申飭行公。
정조 7년 · 목
左議政李福源啓言。譜略校正。事體甚重。不宜曠日延施。宗簿提調李命植旣已承批。請申飭行公。從之。
정조 7년 · 강
命守廳巡點。統營合操。湖南習操巡點。關西巡點。竝停止。
정조 7년 · 목
左議政李福源啓言。守禦使鄭民始。統制使具明謙。全羅兵使曺學臣。監司朴祐源。平安兵使李達秀狀啓。皆以令廟堂稟旨分付爲請矣。守總兩營合操。旣以特敎停止。則巡點雖與合操有間。恐難擧行於賑事方張之時。統營合操之停廢多年。雖涉可悶。而嶺湖水陸操。旣命停止。湖南沿海邑。亦多被災。此時設操。恐非可論。湖南陵操。以道臣狀辭觀之。民邑事勢。亦難擧行。昨秋淸北巡操。特許停止。則今春淸南。宜無異同。守廳巡點。統營合操。湖南習操及巡點。關西淸南巡操。竝爲停止之意。請分付。從之又啓言。守禦廳巡點狀啓。俄有覆奏。而總戎廳則無狀稟之事。巡點事體。雖與合操有間。而亦係詰戎之政。此後依守廳例。狀稟擧行之意。請分付。從之。
정조 7년 · 강
命安奇屬驛位田完築。以醴泉等邑附近面民。限二日赴役。
정조 7년 · 목
左議政李福源啓言。慶尙前監司趙時俊狀啓以爲。安奇屬雲山等五驛位田。昨秋潦兩。防築潰缺。今方次第完築。而其中雲山一堤。被傷最甚。以一驛一邑之力。決難完築。以醴泉等四邑附近面民丁。趁春初限二日。許令赴役事。請令廟堂稟旨分付矣。災歲役民。雖極重難。驛田完築。事不可已。旣非曠日之役。且有兩年之例。依狀請許施。而四邑中若有設賑處。則勿爲調發之意。請分付。從之。
정조 7년 · 강
右議政金熤懲討。賜批。
정조 7년 · 목
熤啓言。挽近以來。名義漸晦。亂逆層生。而懲討不嚴。法綱益墜。當初鄭妻之薄竄近島。貸以一縷者。殿下之屈法。亦已過矣。今又自海而陸。置之近郊之地。使之安穩自在。此不過爲門黜樣。到此而世道之憂。有不可勝言。況王者爲治。刑人賞人。與國人共之。而不以私意間於其間。今殿下授密旨於一介假禁卽。不使政院知有此處分。王者命令。何若是苟艱之甚耶。事已往矣。猶可及之。還收禁卽密諭之命。施以邦憲。使懲討之意。無至爲私恩所掩爲。批以。縷縷之言。非不知緊切。而如是處分。亦出於不得已也。又啓言。國榮之盜竊國柄。罪關惡逆。聖上之所已燭。而其所處者。不過使之解其官職。歸還田里。威罰無所加。律名無所施。法紀壞落。與情憤鬱。至於德相之拿來後。終未一問。施至許久。任其徑斃。典憲不施。王章無誅。朝家刑政。何若是乖舛也。竝允臺請。使討逆之義。得以少伸。批以。卿之言皆是。而予亦有商量而然者。豈無權宜之道耶。
정조 7년 · 강
命前校理洪仁浩。削去仕版。隨參諸儒臣。竝施不敍之典。
정조 7년 · 목
右議政金熤啓言。日前朝參日。校理洪仁浩所懷之奏。不勝駭然。職在儒臣。將以求賢之語。仰答崇儒之敎。而乃曰。求賢之道。不必以學者二字。先立名目。繼又曰。學者未必皆賢。主張怪論。夫學者。學爲聖爲賢之道者。學者之外。更有何許賢者乎。大扺學者之中。亦豈無眞假之相蒙。若使仁浩。爲是之慮。則其爲言也。宜以爲綜核名實。實知其有實學然後。崇弊而委任云爾。則亦無所不可。今乃以主張怪論。誣一世學問之人。儒臣奏語。豈容若是其乖謬乎。中外志學之士。必以爲朝廷之上。有此詖僻之論。皆不欲居於學者之名矣。兼則世道之憂不細矣。此不可不叧加譴罰。前校理洪仁浩。特命削去仕版。隨參諸儒臣。不能可否於奏本輪示之際。矇然隨參於合辭敷奏之時。請竝施不敍之典。從之。
정조 7년 · 강
命吳錫忠擊錚鳴冤置之。
정조 7년 · 목
司直金華鎭啓言。吳錫忠擊錚回啓判付。有指一稟處之命矣。當初勘獄時。已有睽異之諸議。伊後咨文中。亦有四字凶言。故以此鳴冤。而事係久遠。不可以遽然論斷。獄案之到今考出。亦甚重難。有不敢擅便。請下詢大臣處之。予詢大臣。左議政李福源曰。以前後諸臣異同之論觀之。則其子孫之鳴冤。固無足怪。而關係重大。歲月久遠。故相臣趙顯命之覆奏。亦出愼重之意。臣無別見。請置之。從之。
정조 7년 · 강
北道兩　陵寢修改。命涓吉擧行。
정조 7년 · 목
禮曹判書鄭尙淳啓言。北道兩　陵寢修改。開春後擇日擧行事蒙允矣。今當擧行。北路解凍。比他稍晚。二月內勢難始役。以四月請消吉擧行。從之。
정조 7년 · 강
命總廳支放取用。不可許施。軍餉貸下米。地部從速還報。
정조 7년 · 목
總戎使李昌運啓言。臣營請得辛丑添餉條小米二千石內。一千石前前總戎使徐有寧。筵稟取用於各樣修繕物力。只餘海西小米一千石矣。昨年以民間分數停退之夥然。耗條減縮。支放繼給無路。以此取用似好。而臣不敢擅便。請下詢大臣處之。予詢大臣。左議政李福源曰。兩西小米之移劃本廳。蓋出於添補軍餉之意。今若逐歲割用。則殊非添餉之意。臣意則恐不可許施矣。從之。又啓言。臣營元餉。逐年減縮之中。壬寅停捧。亦過五千石。故支放苟艱。曾於己亥年。本廳軍餉五千石。因戶判筵稟。姑爲貸下矣。地部形勢。雖難本色還報。至於關西小米。拮据無難。換作大米。添補元餉。則庶捄減耗。故敢達。敎以。分付戶曹。穀簿如有數年之蓄。使之從速還報可也。
정조 7년 · 목
左承旨李在學啓言。筵體至嚴。而司諫李重馥私語酬酢。極爲未安。請推考。從之。
정조 7년 · 강
司諫李重馥。避嫌乞遞。賜批。
정조 7년 · 목
避嫌略曰。臣猥以無似。冒沒登筵。俄者大臣。以名義刑政。數縷論治逆之不嚴。臣聞議論之嚴正。憂憤所激。欲與儒臣。繼陳於前席。果有所酬酢。承宣乃以筵體不嚴。至請推考。臣滿心愧悚。何可晏然臺次。請命遞斥。批以。勿辭。
정조 7년 · 강
遞承旨林錫喆。以李文源代之。
정조 7년 · 목
敎曰。右承旨許遞。前望單子入之。
정조 7년 · 강
行召對子誠正閣。承旨柳誼。閣臣金載瓚。玉堂鄭在信嚴思晩。假注書鄭萬始。兼春秋金鳳顯。史官李祖承。
정조 7년 · 강
命新溪縣令洪守榮。拿處勿施。當日辭朝。
정조 7년 · 목
因守榮拿處傳旨。敎以。飭敎何等丁寧。則焉敢逡巡。昇渠字牧。予意亦豈偶爾。何必拿處然後承命。此傳旨勿施。使之當日辭朝。蔭官雖無外補之例。在渠無異外補。更或遲滯。是不畏國綱。令該曹各別嚴飭。向以慰　慈心爲敎。尤何敢不卽辭朝。以此一體嚴飭。
정조 7년 · 강
命內帑錢二千緍。貂皮一百張。下送嶺南設賑列邑。
정조 7년 · 목
敎曰。嶺南穡事。再昨年大歉。昨年又歉。昨年之歉。比畿湖雖曰差勝。旣承再昨年大歉之後。則雖稍實之次邑。當此窮春。民食必艱。況尤甚邑乎。以尤甚邑言之。不但無勝於畿湖。恐反不如。以其甁甖之竭已久。而飢困之迫轉甚故也。蠲稅停還。朝家所以軫念者亦至矣。赤知實惠果無不究之歎否。見今賑事已始。又未知列邑之施設果何如也。其果飢口精而穀物實歟。分俵及時。升斗無欠歟。嶺南多故家士族。而平時亦甘窮餓。飢歲何以資活。如或死生雖大。廉恥爲重。不忍乞憐於官府。自致顚仆於溝壑。則其爲傷惻。有甚於小民。如此之類。亦果搜抄而賙救歟。家有餘儲。分給隣里。固是厚風善俗。而荐凶之餘。富亦爲貧。勢同孥末。措乎無路。而爲官長者。諉以勸分。迫令辦納。或至於典賣田產。不安生業。則惠未遍及。而害已偏受。此等之事。亦果詳愼而無錯歟。予以是憂慮交中。一息扉懈。或至當食而忘食。雖食如不能下咽。苟有可以活吾民。夫豈有惜。內需司歲入無多。應用亦繁。而近年以來。痛加省約。稍存贏餘。且御衣所用皮物。初不進用。出付尙方之臣。勘簿以置。皆欲爲水旱饑饉之一助也。故於畿湖兩路。已給若干錢物。若以嶺南賑邑之差少而獨闕。則不特有卑於一視。於予心有缺然者。本道賑資區劃之外。特以內帑錢二千緍。御衣次貂皮一百張。下送本道。卿其量宜分俵於設賑各邑。以補賑資。雖非原設賑十四邑。外此如有私賑處。亦須差等分俵。期於均沾。噫嶺南飢口。當以萬計。此物何足以給旬日之食。而猶且輸致於千里之外者。只出於恤民之至意。而亦欲字牧者庶幾體予至意。少加惕勵爲耳。卿須以此明飭列邑。俾各殫竭。卿亦宜多方接濟。悉心撫摩。無負委寄之責。嗚呼嶺南視湖西差遠。惟遠也故。赤子之嚬呻。或難登徹。守宰之奉行。易致慢忽。而顧予爲民之念。尤切於他道者。亦遠故也。身居九重。心在蔀屋。則雖達猶近也。如或有一民捐瘠之事。則該邑令長。必加重勘。決不寬宥。設賑外列邑。亦當有以考能否而行賞罰。竝須惕念。毋忘民事。噫惟玆之敎亶出悃幅愊。咨爾方伯守令。寧不體認也。又敎曰。此下綸音。卿其祗受後。通布列邑。使窮春民情。賴以支安。如是而守宰不察。民有流離。道有餓殍。爲用此守宰爲哉。繡衣廟堂才已抄啓。行將抽栍列邑。從近差遣。至於賑邑。又當發遣宣傳官或備卽。無時探察。以此意預令守宰知悉。毋或一毫放心。此乃先甲之令。益加惕念事。下諭于慶尙道觀察使處。
정조 7년 · 강
命知中樞金漢耆。斯速肅命。仍令承候。
정조 7년 · 목
敎曰。向來堂啓。不過是無隱之言。豈可以此仍作難出之端乎。況此甄用之命。出於慰　慈心也。兼欲以時承候也。分義道理。俱不宜一味退處。知中樞金漢耆。使之斯速肅命。仍令承候　慈殿。
정조 7년 · 강
遞刑曹參判趙時俊。以李崇祜代之。
정조 7년 · 목
敎曰。向已曲諒。今無異同。況今本曹參判。亦有情勢。勢難行公。如是之際。曠官可悶。文案亦有釐正事。有難付之生手。刑曹參判趙時俊許遞。前參判李崇祜本職亦爲許遞。仍任前職。
정조 7년 · 강
命判府事鄭弘淳掃墳。給由馬。澆奠床備給。
정조 7년 · 목
因掃墳呈辭。有是命。
정조 7년 · 강
命時囚尹翊東等議處。
정조 7년 · 목
義禁府啓言。永柔縣令尹翊東。咸從兼任江西前縣監洪秉文等原情。泛稱遲晩。請竝刑推得情。竝敎以。除刑推。議處。
정조 7년 · 강
御宣政殿。行專徑文臣殿講。試官洪樂性徐有隣鄭昌順趙時偉李度默南玄老洪明浩。
정조 7년 · 목
予曰。儒賢處問議禮卽。誰爲進去耶。承旨李在學曰。閔孝克進去云矣。在學曰。綸音三百件。盡爲刊出矣。予曰。亦已翻易乎。在學曰。已皆翻易矣。試官等率講員金熙采等二十七人。就位行禮訖。予命開講。予曰。講員三人外皆出去。次次入參可也。講訖還內。
정조 7년 · 강
領議政徐命善六度呈辭。賜批安心調理。
정조 7년 · 강
遞執義成德朝。獻納尹尙東。
정조 7년 · 목
政院。以明日常參朝講。兩司無進參之員啓稟。敎以。在外人許遞。與未差之代。政官牌招開政。引避人。玉堂自可處置矣。
정조 7년 · 강
左議政李福源焚黃。給由馬。澆奠床備給。
정조 7년 · 목
因焚黃呈辭。有是命。
정조 7년 · 강
吏曹判書金鍾秀。疏陳病狀。仍徑行。賜批。
정조 7년 · 목
疏略曰。天祐　宗祊。劇逆悉伏王誅。盈庭。賀騰。率土歡均。臣旣省覺尙存。擔曳寸進。纔到城䦚。召牌三降。至有俟間肅命下去之敎。感淚無從。臣病狀。首尾五旬。已到難醫。倘更一日濡滯。實有生行死歸之慮。玆不得不留章徑發。臣罪萬死猶甘。亟命有司。重勘臣擅行之罪。批以。聞已徑發。殊極悵歎。卿其勿辭。俟少間須卽上來肅命。
정조 7년 · 강
右副承旨李文源疏陳應避之嫌。乞遞。批下該曹稟處。
정조 7년 · 목
文源與都承旨吳載純。有娚妹應避之嫌也。
정조 7년 · 강
行召對于誠正閣。承旨李時秀閣臣金載瓚。玉堂嚴思晚假注書鄭萬始。兼春秋金星甲。史官李祖承。
정조 7년 · 강
命文臣殿講。居不禁推中。新及第人特爲分揀。
정조 7년 · 목
因成均館直講姜鳳瑞等文臣殿講居不禁推傳旨。敎以。其中有新及第人。處分不可異同。今番特爲分揀。
정조 7년 · 강
有政。吏曹參判金復素進。
정조 7년 · 목
敎曰。明日常參有命。且欲行朝講。無情勢之政官。豈宜無瑞違牌。從重推考。更卽牌招開政。○以任希敎爲大司憲。李身晦爲執義。李鼎揆爲獻納。權以綱爲修撰。趙鼎鎭爲大司成。
정조 7년 · 강
命諸道請刑之類。竝蕩滌。
정조 7년 · 목
洪忠監司金文淳。原春監司蔡弘履。平安監司徐浩修。黃海監司沈念祖。竝以待用刑之類蕩滌事馳啓。竝敎以。請刑之類。亦竝蕩滌。
정조 7년 · 강
命罪人禹世英放送。
정조 7년 · 목
因洪忠監司金文淳。敗船罪人移送原籍官啓本。敎以。禹世英如未放送。一體放送事分付。
정조 7년 · 강
慈宮還御慈慶殿。命以二十日爲之。
정조 7년 · 목
因禮曹推擇啓稟。有是命。
정조 7년 · 강
領議政徐命善七度呈辭。賜批安心調理。
정조 7년 · 강
遞執義李身晦。獻納李鼎揆。以金和中爲執義。沈基泰爲獻納。
정조 7년 · 목
政院。以常參朝講。兩司無進參之員啓稟。敎以在外人許遞。前望單子入之。○敎曰。新除授臺諫解由勿拘。卽爲牌招。先入侍後謝恩。
정조 7년 · 강
大司憲任希敎。疏陳病狀乞遞。仍討逆。賜批。
정조 7년 · 목
疏略曰。臣舊症添加。宛轉呻囈。忽於此際。栢府新命。遽降於夢想之外。固當竭蹶趨膺之不暇。而奈此沈淹之崇。萬無起動之勢。亟遞臣職。仍治臣罪。臣於焉免之章。豈宜贅陳。而憂憤所激。沬血附陳。噫彼鄭妻千罪萬惡。直欲手刀以誅。而今乃出置內地。有若輕罪薄譴之減等量移者然。金石典憲。從此墜地。僭亂凶逆。不復知俱。豈非大可悶憂哉。亟降反汗之音。決施典刑。噫嘻痛矣。凶如國榮逆如德相。而殿下終始典曲保。得爲戴頭之鬼。其妻孥親眷。晏然自在。此固臣等不能碎首刳腹。積誠回天之罪也。更加三思。特從兩賊孥戮之請。批以。諸批悉諭。卿其勿辭行公。
정조 7년 · 강
左副承日李時秀陳疏。自引乞遞。賜批。
정조 7년 · 목
疏略曰。臣於昨夕召對詣闕之際。院吏以校理鄭在信疏本來示。而只見其語及懲討。以爲當捧。筵退之後。始覺其疏中。有論故儒臣尹宣擧父子事。誠不勝瞿然驚悚之至。月前傳敎若曰。此等之章。切勿捧入。聖敎昭揭。何等嚴截。而臣乃矇不致察。至使上徹。職在惟允之職。又犯違令之罪。昏謬甚矣。惶悚極矣。短章自劾。徑出禁扄。削臣之職。治臣之罪。批以。爾其勿辭察職。
정조 7년 · 강
修撰徐有成上疏。請鄭妻出陸。亟寢成命。該府使削職拿問。賜批。
정조 7년 · 목
疏略曰。鄭妻出陸之擧。此何事也。海島假息。猶有一帶之限。畿甸移接。殆不百里而近。思之及此。尤豈不懍然哉。亟寢成命。仍從三司之啓爲。臣於是又有所駭惋者。方其假都事之下去也。不由王府。不資營關。其所憑據者。只是一彽密諭而已。守土之臣。略不款通。處然承奉。使莫重罪人。穩渡海門。其平日不善防閑。推此可知。臣謂當該府使爲先削職。拿問定罪。斷不可已也。批以。出陸事。諸批悉論矣。
정조 7년 · 강
御宣政殿。行常參及晝講。特進官李崇祜。同經筵李在協。承旨朴天行。玉堂沈基泰嚴思脫。注書趙衍德。兼春秋金健修。史官李祖承。宗臣西春君燁。武臣李漢明。
정조 7년 · 목
講孟子。○予曰。玉堂李太亨何爲徑出乎。修撰嚴思晩曰。校理鄭在信疏中。有名以伏閣只尋數箚句語。故以此引嫌矣。予曰。旣命朝講。以上下番不備。不得開講。誠可慨惜矣。承旨柳誼曰。臺諫亦自不備。時刻已過。故俄入稟頉頉稟矣。右議政金熤曰。日前以鄭妻國榮德相等事。有所陳懇。而辭拙誠淺。未承允兪。尙切惶恧。益無所達矣。左議政李福源曰。國榮之窮凶情節。雖已昭布。禁府吏兵曹歲抄。初無載錄。寧有如許事例。臣恐後世。輒以此致訝也。熤曰。古之治逆。果無如此等事矣。予曰。右相所奏。誠涉。太過。卿等之請。予豈不允從。而抑有所些少商量。不得許施矣。福源曰。義州府尹。旣是拿處之代。而以其身病。尙未辭朝。事甚可悶矣。予曰。灣尹之不欲赴任。誠極非矣。旣無情勢。而出於厭避。則論以國體。大有所損。雖在宰列。寧有不往之例乎。熤曰。今玆府尹。謂有身病。尙不下去。譴罷則似有曲循之嫌。或以申飭下送。則有損國體。未知何以爲好矣。予曰。古則常參每以經筵竝行。而近有備堂來會之事。故罕有設行。便作大朝會。此亦無古例矣。福源曰。常參之常字。果有意義矣。敎曰。朝講時刻已過。以晝講爲之。
정조 7년 · 강
命京外士民中貧窮者及宗親子支之婚葬需顧助後啓聞。
정조 7년 · 목
左議政李福源啓言。前後歲初。輒有婚葬顧助之德音。況當此國有大慶之日。宜令無告類。均被一視之澤。京外士民中貧窮最甚。婚娶過時。葬埋愆期者。令所在官。精抄顧助後。隨續狀聞之意。分付諸道。內而京兆。請一體申飭。從之。敎以。昨年已有下敎定式。歲初或多報來之道。今又行會。殆近重疊。而然亦有未到處。申明知委。無所不可。更自廟堂申飭諸道。此後依前下敎。諸道每於歲初擧行形止。列錄狀聞之意。分付八道兩都。宗親子支之婚需葬需。亦自昨年申復古例。自該司直爲顧助後啓聞。而外方則切無聞爲。此則令該曹。作京司例。定限分付諸道。而形止亦令狀聞也。
정조 7년 · 강
命湖南極劣來。各其邑最久二年條蕩減。
정조 7년 · 목
左議政李福源啓言。昨見全羅監司朴祐源報備局狀辭。則以爲。極劣米蕩減。若以最久二年條擧行。則道內當入者。不過爲一二邑。若以各其邑最久條蕩減。則庶可均惠云矣。向來湖西道臣。不報備局。直以各其邑最久條蕩減。旣減之後。不可推還。不得不置之。而事體則未安矣。今此湖南之一二邑蕩減。誠涉太略。而若又如湖西之例。則昨今年極劣米。亦入於蕩減之中。此則太無限節。就其中請更爲限年分付。敎以。旣有湖西已例。當此同慶之時。豈貽向隅之歎。此等恩澤。寧過無或不及。就各其邑。最久二年條蕩減後。形止狀聞也。
정조 7년 · 강
命畿內還穀。待播種時分給。關西穀運來。勝關嚴飭。
정조 7년 · 목
左議政李福源啓言。昨年畿內禾農。最爲失稔。農民種子。專仰還祖。而近聞各邑。還穀不足。前頭種子。不無乏絕之慮云。分付道臣。必待播種時分給之意。申飭列邑。且今畿內形勢。勿論種糧與賑貸。誠甚渴急。只待關西穀之運來。而聞關西號爲獨竹船者。利於駕海使用甚便。若能多數捉得。隨載運送。則可救飢民之情。亦無京船阻滯之弊。罔夜催促。趁期裝發之意。請更爲分付於關西道臣。從之。敎以。必須候風發船。愼風指路。無或如前疏忽之意。兩西監司處。各別嚴飭。朝令之如是申飭。出於爲船民至意。而外邑擧行反是。裝發後督令發送。駕海時勒越地方。如遂荒唐船隻然。從以鞭朴浪籍。呼號載路。是爲民輸穀之擧。還有貽民刻虐之患。朝家則以爲。兩道雖謂之無方伯守令可也。今番復踵前習。監司及督運領運之差使員等。難免故犯之律。以此謄關嚴飭。向來生弊委折。此後矯弊事宜。竝與祇受形止。條列狀聞事。一體分付也。
정조 7년 · 강
遞知義禁鄭昌聖。
정조 7년 · 목
左議政李福源啓言。漢城判尹鄭昌聖。以兼帶撕握捱事。竝與本職而不爲行公。金吾之任請許遞。從之。
정조 7년 · 강
罷義州府尹沈頤之職。
정조 7년 · 목
左議政李福源啓言。義州府尹沈頤之。除拜已久。且有促命。而謂有身病。尙不辭朝。揆以事體。極爲未安。從重推考。請使之一兩日內下直。敎以。雖未知病故之如何。除拜已久。間又有促命。而今至幾日。尙無動靜。至有卿等之筵奏。此等國體。前所未聞。促令下送。則重傷紀綱。爲先罷職也。
정조 7년 · 강
命宗簿提調。口傳擇差。
정조 7년 · 목
右議政金熤啓言。譜略修正。事體甚重。不可遲延。而以提調之引入。不得稟定云。提調旣遭人言。則引義不出。其勢固然。宗簿提調李命植。請許遞。從之。敎以。仍令該曹口傳。另加擇差也。
정조 7년 · 강
命糧餉廳屯稅未收。二月內準數上納。
정조 7년 · 목
戶曹判書李性源啓言。糧餉廳屯稅。係是軍需。事目甚嚴。而近來外邑。慢不擧行。辛丑條之至今未收者。至於六七邑之多。揆以事體誠。極未安。二月內若不準數上納。則依節目草記論勘之意。請申飭。從之。
정조 7년 · 강
命湖南漕軍。湖西漕陸軍歲抄封啓。
정조 7년 · 목
兵曹判書鄭好仁啓言。壬寅條諸道水陸軍歲抄。幾皆修啓。全羅道漕軍代頉。尙不狀聞。洪忠道水陸操三色軍。限內未及磨勘之意。狀請差退。揆以軍政。亦甚未安。湖南漕軍所管當該海運判官。從重推考。使之斯速修啓。湖西漕陸軍歲抄。亦卽封啓之意。請申飭。從之。敎以。係是擾民之端。戎政雖重。民事宜念。不得不遲滯處。雖更狀聞。無或拘此侵民之意。分付也。
정조 7년 · 강
命平城令名字。去邊書之。
정조 7년 · 목
同敦寧李養啓言。平城令名字。有更爲稟定之命矣。以我朝言之。 　宣廟朝初諱。公私文字。不書金邊。臣之賤見。則平城令名字。去邊而書之。措辭懸註。恐似得宜矣。從之。
정조 7년 · 강
修撰嚴思晚陳勉。賜批。
정조 7년 · 목
惠晩啓言。邦慶無疆。元子定號。貽燕之謨。不出於學之一字也。若其最切要者。莫切於治心。而治心之要。在於從是禍非而己矣。　殿下於心法上做工。則此是繼述之道。亦爲貽燕之謨。敢以此仰勉矣。批以。所奏甚好。當體念矣。
정조 7년 · 강
修撰嚴思晚。請亂逆施律。賜批。
정조 7년 · 목
惠晩啓言。諸賊根抵。鄭妻是已。今於千萬意外。假都事以密旨召還畿內。不由政院。不關王府。以啓日後無窮之弊。臣實慨然。伏願快施王法焉。批以。前後諸臣之批。悉已及之矣。又啓言。仁京之根抵。德相是已。德相之根抵。國榮是已。枝葉之仁京。旣伏邦刑。根抵之榮德。皆至徑斃。世工天下。寧有是耶。臣以爲榮德兩賊。亟施孥籍之典。斷不可已也。批以。追施之律。 先祖朝受敎　昭在。到今無容議爲矣。
정조 7년 · 강
命三南賑民。別加區劃。京師錢荒。從便救弊。
정조 7년 · 목
修撰嚴思晚啓言。三南告歉。連歲設賑。停䨀減逋。特捐內帑。此前右所未有之盛德大恩。而春窮轉甚。農節又近。實惠之及民者。別加區畵。以爲終始之惠澤焉。京師者。四方之根本。挽近錢荒日甚。失業破產。十居二三。此是大可憂悶者也。向以矯救事。屢動啓諮詢。至有略綽分給者。而市民困圚。猶復如前。各營門所儲。詢于廟堂。以爲斂散之道好矣。從之。敎以。上款事。令廟堂申飭諸道。下款事。前冬已料此弊。惠局之貢價。兵曹之雇價度支之朔下。各營之奉足。或以純錢上下。或以偏重上下。合以計之。不下數十萬兩而。弊猶不救。卽有司之責。以此意申飭。至於錢貸之無名取殖。旣是難繼之道。亦非杜倖之意。此則向因御將所奏。大臣至有論斥之擧。而此外如有從便救弊之方。亦不必拘此。一切防塞。仍以此意。廟堂知悉也。
정조 7년 · 강
命擊錚行査。務從明覈。
정조 7년 · 목
修撰嚴思晚啓言。國家設申聞鼓。又有擊錚之法者。蓋慮民或有冤。使之轉聞。而近來奸僞日甚。假飾文案。驚動天聽者。萬萬無嚴。另飭諸道。凡儀係擊錚行査之類。務從明覈。俾杜屑越之弊。敎以。兹事有難一例膠守。嚴防則下情莫達。過弛則奸弊滋生。朝家付中外有司之臣。俾究情實處決。有司各以當律照勘。豈不是兩得其宜者也。以此意申飭也。
정조 7년 · 강
命別軍職外宰問安時上來。無得淹滯。
정조 7년 · 목
修撰嚴思晚啓言。生民休戚。係於守令。爲守令者。雖長時在官。難保其必能爲治。而近來別軍職之爲外宰者。身在禁裏。安知吏奸民瘼而能做治績耶。此後則問安外。勿使頻頻上來好矣。敎以。所奏甚好。此後歲時誕日問安。雖上來。無得掩滯之意。當申飭矣。
정조 7년 · 강
召見承旨朴天行及下直守令于誠正閣。
정조 7년 · 목
予曰。下直守令進前。新溪縣令洪守榮進伏。予曰。今旣辭朝。不可更事逡巡。須問候於　惠慶宮而出去。卽爲下泩。且速爲移接于京第也。予曰。玉堂事何故耶。予見疏本。元無箚着於玉堂之語矣。同副何不詳見而捧入乎。天行曰。適在閤外。未及詳見。只知爲目下懲討而捧入云矣。予曰。同副則不可不遞差矣。湖西下泩帑錢。果以紅袱覆送云耶。天行曰然矣。予曰。如此些少之物。非曰有助。而特表予意耳。至於軍門錢。則目下各軍門封不動。不滿十萬。言念國許。可謂哀痛。而特以將臣之不如前放債。人皆曰。軍門錢不出。而錢荒甚焉。此未諳裏回者之言也。兵餉體重。豈可以未滿十萬之錢。傾庫散之乎。今之錢荒。專由於奢侈。昔之以一緍可爲之事。今也必至十緍。民生安得不艱難乎。予於自奉。每戒奢侈。承旨試見之。予之居處自奉。有何過侈處乎。然而外間侈風。終不變改。良可歎也。予於今番發賣事。多費精力。必欲如意爲之。故曾前則不過三四巡云。而今則限四五月爲之計耳。天行曰。曾前發賣時。臣未見之。而聞故老之言。一次發賣。必費三四日。至於抄飢。亦或有富者濫受。而轉給所親者矣。今則無此患云矣。予曰。畿邑民情。比昨秋如何云耶。予之停糴發賣。似或爲息肩之道矣。天行曰。民情比昨秋反勝。至如畿湖所下帑錢。盛德事也。雖都下愚民。皆以爲感泣云矣。
정조 7년 · 강
命舒川等邑捐財人。待畢賑獎勸。畿湖嶺尤甚之次邑守令。切勿給由。
정조 7년 · 목
敎曰。移轉一款。向於畿甸。已有朝令。湖西豈或異同。依狀請施行事分付。續見賑穀區劃啓本。舒川等四邑富民。有捐財補賑之擧。或滿數千。或至五百三百之包云云。富民之忘私濟衆。極甚可嘉。年前湖西[南:I-LOCATION]私賑人。猶且拔例收用。上來之日。駐輦召見湖西豈或彼此。後當待畢賑。朝家別欲獎勸。而然於此事。有提飭者。昨於嶺南綸音。亦已及之。富民家有餘儲。分給親戚隣里。固是厚風善俗。而歉歲產業。必有難辦之慮焉。爲官長者。諉以勸分。迫令備納。則惠則未遍。害已偏受。此等處亦不可不留意。適因狀本。有此下敎。自廟堂謄關。分付該道伯。使之惕念。仍以此意。一體分付畿伯處。亦令兩道道臣。申飭邑宰事。一體行會。又敎曰。朝筵儒臣之言。亦已許可。此時守令。不宜暫刻曠官。受由上京守令。皆令待明朝下送後草記事。分付吏曹。畿湖嶺尤甚之次邑守令。限麥秋切勿給由。雖於稍實邑。不可續續給由。諸道亦皆準此事。令廟堂嚴飭。別軍職時任守令人。誕日正至。除非邊禦。雖不得不依故例上來。來不必許久留京。雖申飭還下送後。無或遲滯還官之意。一體嚴飭。此外差使員守令。竣事後。如不卽爲下去。道臣察飭事。亦爲分付。
정조 7년 · 강
命朝參日罷削諸玉堂。竝給牒敍用。
정조 7년 · 목
敎曰。方長不折。古人有言。原情定罪。斷例則然。向來儒臣之山林事筵奏。大是疏率。極用嘅惜。然年少新進。不愼詞鋒。遣辭之際。辭未達意。至有儒賢之引義。大臣之筵奏。又至有臺諫玉堂之疏。而外面觀之。諸儒臣豈免司直之論。然究其心。則斷無他爲。今以依俙之跡。竝置諸儒臣於侮賢之科。殊乖方長不折之意。而亦違原情定罪之道也。且當敦召儒臣之日。葛藤之不已。甚非所以安其心之意也。若削若罷。輒徇群請。亦出於規其非伸公議也。朝參日筵奏。削罷諸玉堂。特竝給牒敍用。如是處分。非一毫泛忽於本事。安知諸儒臣。從後別般有尊賢之樹立也。噫見今朝廷。位著句簡。而際又有言論歧異。互相雌黃。則亦豈美風。朝家本意。廷臣未知體念否也。
정조 7년 · 강
命修撰徐有成。校理李太亨。牌招察任。當該承旨柳誼遞差。
정조 7년 · 목
敎曰。才有李太亨之徑出。繼有徐有成之陳疏。而以昨日堂疏中鄭妻出陸事。有名以玉堂只尋數。箚之語。有此引義云云。取見原疏。元無似此句語。則兩玉堂之或徑出或陳疏者。從何得聞而有是擧措耶。況原疏姑不下批。則亦必無頒布之事。以此以彼。事甚怪訝。後實之事。有難例批。自政院問于兩玉堂處以啓。○政院啓言。問于徐有成。則以爲。臣隨牌詣闕。將欲呈疏之際。聞副校理李太亨陳疏徑出。而原疏見却於喉院。故臣取見其疏本。有曰臣得見僚員草疏之留置者。則其中論近日討逆事而曰。爲儒臣則名以伏閤。只尋數箚等語。故徑出云云矣僚員之陳疏者。只是鄭在信一人。而太亨旣在闕中。至於徑出。則其言可信。而臣亦隨參於數箚者。其所引嫌。宜無異同。故辭疏之末。附陳之矣。問于李太亨。則以爲。臣昨夕聞校理鄭在信徑出。替直次蒼黃入來。見有鄭在信疏草在館中者。其中論近日懲討事有曰。爲儒臣則名以伏閤。只尋數箚。謂以不誠。大加非斥。諸儒臣之最初伏閤。雖在臣除拜之前。而末後一箚。臣亦隨參。原疏雖是下批之前。而草本旣丁寧見之。則在臣處義。勢難晏然在直。故不得已陳疏徑出。而若其草本之與正本相左之由。臣實未知。今承問啓之命。惶懍之外。更無所達云矣。敎以。校理李太亨之只憑未徹之草本。首先徑出。事勢則雖無怪焉。疏率之失。不可無警。推考。修撰徐有成。因太亨之徑出在家。而隨他處義。不必爲罪。大抵本事。便屬無實。與校理李太亨。竝卽牌招察任。承宣之職在惟允。不知堂疏句語有無。此有誤陳之擧。當該承旨遞差。
정조 7년 · 강
命新溪縣令洪守榮。卽刻辭朝。給馬下送。
정조 7년 · 목
敎曰。非爲渠也。卽仰慰　慈心之意。則屢敎之下。無意辭朝。此大關國網。新溪縣令洪守榮。使之卽刻辭朝。萬一又復遲滯。此國無紀綱也。若奉朝賀故參判在世。則必當責飭膺命。以此意各別嚴飭。待辭朝給馬。當日下送。赴任日子。令道伯卽爲狀聞。此無異外補。或流竄然而逡巡。則是違越朝令。一體嚴飭。又敎曰。新溪縣令。除署經。使之辭朝。
정조 7년 · 강
以沈豊之趙鼎鎭李獻慶爲承旨。沈基泰爲副校理。
정조 7년 · 목
敎曰。承旨前望單子入之。又敎曰。玉堂前望單子入之。
정조 7년 · 강
命今下綸音與帑錢及貂皮。分俵狀聞事。下諭嶺南伯。
정조 7년 · 목
敎曰。今下綸音。卿其祗受後。遍頒列邑。仍令邑宰謄出。面面里里書給。雖一夫一婦。無不聞不知之弊。如是下敎之後。從當另加廉察。萬一有不善頒示。則卿與該邑守宰。難免重勘。卿其各別惕念。各驛及各鎭。自卿營及統兵水營。謄出遍布。竝與帑錢及貂皮分俵數爻。依圻湖例條列狀聞事。下諭于嶺南伯。
정조 7년 · 목
有成牌不進。敎以。因前都憲疏。有情勢云。許遞。
정조 7년 · 강
副校理沈基泰疏陳。解由未出乞遞。賜批。
정조 7년 · 목
批以。解由勿拘。爾其勿辭察職。
정조 7년 · 목
因命善八度呈辭。敎以。予於卿。豈欲虛禮敦迫。而八上辭單。一味例批。誠以元輔重任也。不宜輕易許副故耳。然卿向日診筵。有縷縷陳懇。予已無曲諒。今反曠日相持。殊欠誠實底道理。且見卿積瘁之餘。精力果有未逮處。暫許就閑之暇。實合禮使之意。所辭不得已勉從。卿須安心調理。俟少間入侍事。承旨敦諭。
정조 7년 · 강
遞承旨沈豊之。以李敬養代之。
정조 7년 · 강
召見宗簿提調鄭民始于誠正閣。
정조 7년 · 목
予曰。領相至八度呈辭愈懇。故特推體諒之恩。俾許釋鉉之請。從兹以往。庶得小休矣。民始曰。今則旣釋重負。必當感祝矣。予曰。宗簿有何稟定事乎。民始曰。　譜略御牒中。　永陵下小註中　墓號。因校正堂上所達。以宮號改書事命下。而改書亦有難便。刪去似好矣。予曰依此爲之。民始曰。舊跋文字體甚大。每當修正之時。又有跋文。編帙幾至一卷。況今　御製序文。旣弁卷首。依凡例。字體更以小字印出。似爲省簡之道矣。予曰依此爲之。民始曰。　譜略凡例。每於修正時。事例條目。次次添錄。就其中分爲凡例事例。更爲撰出似好矣。予曰。凡例。就其中要語。別成文字。至於　列朝受敎及各年修正事例抄出。依寶鑑總序例。亦爲別成一編文字。而此後修正時。只於總序增附。凡例則切勿續續添改事定式。凡例及總序。原任提學徐命膺撰進可也。予曰。卿於見職與發賣。似有相妨之端矣。民始曰然矣。
정조 7년 · 강
遞宗簿提調鄭民始。以鄭一祥代之。
정조 7년 · 목
敎曰。發賣在三明。事務相妨。宗簿提調鄭民始許遞。其代令該曹口傳擇擬。
정조 7년 · 강
命新溪縣令洪守榮。切勿給由。
정조 7년 · 목
敎曰。新溪縣令旣已辭朝。奉朝賀家致祭。當行于任所。祠版陪去之意分付。沿道題給擔輿軍事。兩道監司處下諭。無異外補。則渠豈可到任而已。除非　慈宮誕日或歲時承候之便。切勿給由。無得擅離官次事。使之嚴飭之意。令該曹分付海西伯處。
정조 7년 · 목
敎曰。大臣置處政事。當日爲之。○以姜彝正爲獻納。李在協爲知義禁。趙時偉爲大司成。徐命善單付判府事。
정조 7년 · 강
飭未下批上疏謄頒之弊。
정조 7년 · 목
敎曰。未下批上疏不得頒布。　先祖朝受敎。至爲嚴截。昨日玉堂事。雖因草本。而有徑出之擧。若此不已。留中之疏。未下批之疏。皆將徑先謄頒。或誦道句語矣。以令囂俗。因訛傳訛。其流之弊。可勝言哉。此後不有受敎。有冒苑之事。難免依受敎重勘。以此政院先自惕念。仍于嚴飭各司。
정조 7년 · 강
遞大司諫林蓍喆。司諫李重馥。正言李亮載魚錫㱓[齡:I-PERSON]。掌令李延伋李宗燮。持平韓晚裕尹致性。以宋載經爲大司諫。權欕爲司諫。徐龍輔尹尙東爲掌令。成鼎鎭辛命喆爲持平。李益運韓用龜爲正言。
정조 7년 · 목
蓍喆等牌不進。敎以。向日儒臣。雖以違牌臺諫。申飭行公爲請。而衆所共知情勢。一味督迫。鎭日出牌。太欠誠實。竝姑許遞。前望單子入之。
정조 7년 · 강
以金方行爲修撰。兪漢敬爲副修撰。
정조 7년 · 목
敎曰。逐日召對。玉堂不可不備。有闕之代。前望單子入之。待下批牌招察任。
정조 7년 · 강
以洪秉纘爲義州府尹。備薦也。
정조 7년 · 강
大司憲任希敎。執義金和中。避嫌乞遞。賜批。
정조 7년 · 목
避嫌略曰。乃於傳啓之際。以海獄諸罪人中。李來源之律名。獨漏於勘斷。至有喉院請推之擧。滿心慙悚。臣等若能詳細照檢。豈有此失乎。今於問備之下。不容一刻晏然於臺次。請命遞斥。批以。勿辭。亦勿退待。
정조 7년 · 강
命榮川郡守洪大容。催促下送。
정조 7년 · 목
吏曹。以大容以其親病。無意還官啓。敎以。雖未知親病之如何。飭敎之下。何可遲滯。更加催促下送。
정조 7년 · 강
命關北獨鎭部鍊停止。
정조 7년 · 목
因咸鏡[監:I-POSITION]司徐有寧。獨鎭部鍊停止事狀啓。敎以。依狀請施行事回諭。
정조 7년 · 강
命時囚洪秉文等照律。
정조 7년 · 목
因洪秉文尹翊東議處啓目。敎以。以草記照律。
정조 7년 · 강
御仁政殿受正朝陳賀。
정조 7년 · 목
具冕服乘輿。出仁和門降輿。御仁政殿。宗親文武百官行禮畢。讀箋官讀箋文訖。還由仁和門。仍詣宣政殿陞座。受奎章閣進箋。行禮訖。還內。
정조 7년 · 강
詣璿源殿展拜。